王之道
信阳和同官喜雨韵
欲识农夫田作苦，久雨祷晴晴祷雨。
祷晴得雨雨得晴，此患到今传自古。
苾芬非是萧兰馨，诚心一发通三灵。
文昌俗吏亦何者，乃能致雨兴雷霆。
尔来旱气烛烛热，夜户天涯电光制。
原田嘉谷半焦黄，何独枯鱼濡涸辙。
忽然一雨洗瘴昏，珠玉无边难价论。
坐令愁叹变欢抃，千岩万壑江流奔。
从今不厌商羊舞，十日一犁均下土。
漏邦寒俭酒味醨，且矶亲茶共分乳。
庭前花草还青葱，想见黍稌纷芃芃。
吾君早晚复疆宇，屡丰将见追元丰。
天人大抵常相即，人若必天天可必。
愿修人事格天心，天若不从非所恤。
泰亨自复先朋来，时通端不忧尘埃。
新诗要非所宜辱，敢以木李酬琼瑰。
六年无蓄号不足，菜色定应比半菽。
要令汸暴似海岳，岂但河沙论秉斛。
炎天赫日当流金，去国多年思转深。
只今淮北望霓切，须烦伊傅资商霖。